钦定古今图书集成/方舆汇编/职方典/第1516卷 > 《通志》
## 钦定古今图书集成/方舆汇编/职方典/第1516卷 > 《通志》

爨蛮

爨氏本安邑人，在晋时为南宁太守，中国乱，遂王蛮中。陆凉有《爨王碑》云：“楚令尹子文之后，受姓班氏。” 西汉末，食邑于爨，遂以为氏，其后世为镇蛮校尉。晋时有爨深、爨瓒、爨震，隋爨翫作乱。

史万岁讨平之。唐以爨归王为南宁州刺史，理石城，即今曲靖也。《唐书》：自曲州、靖州西南，昆州、曲轭、晋宁、喻献、安宁，距龙和城通，谓之西爨。白蛮自弥鹿、升麻二州南至步头，谓之东爨。乌蛮以乌白为号，无姓氏。其称爨者，从主姓耳。滇初有白国王，其彝为白人。后有爨王，则为爨，犹广南彝号为侬人之类。爨蛮之名，相沿最久，其初种类甚多，有号“卢鹿蛮” 者，今讹为“猡猡。” 凡黑水之内，依山谷险阻者皆是。名号差殊，言语嗜好，亦因之而异。大略寡则刀耕火种，众则聚而为盗。男子椎髻，摘去髭须，左右佩双刀，喜斗，轻死马。贵折尾，鞍无韀，剜木为镫，状如鱼吻，微容足趾。妇女披发衣皂，贵者饰锦绣，贱者披羊皮。女耳穿大环，剪发齐眉，裙不掩膝。以腊月为春节，竖长竿，设横木，左右各坐一人，以互乐为戏。病无医药，用彝巫禳之，巫号“大觋皤” ，或曰“拜祃” ，或曰“白马。” 取雏鸡雄者生刳，取两髀束之，细刮其皮，骨有细窍，剌以竹签，相多寡、向背顺逆之形，以占吉凶。其鸡骨窍各异，累百无雷同。或取山间草，齐束而拈之，略如蓍法，其应如响。有《彝经》，皆爨字，状类蝌蚪。精者能知天象，断阴晴。民间皆祭天，为台三阶以祷。其部长正妻曰耐德，非所生不得继父职。若耐德无子，或有子早夭者始及庶出者无嗣，则立其妻女。死以豹皮裹尸而焚，葬其骨于山，非骨肉莫知。其处。多养死士，名曰“苴可” ，厚赡之。每兵出，则苴可为前锋。军无行伍纪律，战则蹲身渐进三四步，乃挥标跃起，人挟三标，发其二必中二人，其一则以击刺不发也。又有劲弩毒矢，饮血即死，以射禽兽，去其射中之肉而食之。部彝称部长必曰“撒颇” ，彝言主人也。彝皆憨而恋主，诸酋长果于杀戮，每杀人，止付二卒携持至野外，掘一坑，集其亲知，泣别痛饮，彻夜昧爽，乃斩其头，推坑中。复命，更使二卒勘之，乃许其家收葬，虽素昵者，欲杀则杀之，令出无敢丐者，其家人亦莫敢怨怼。用法严，故境内无盗，然诛求无厌。每蛮长有庆事，令头目入村寨，计丁而派之。游行所至，阁寨为供帐，无少长皆出罗拜马前。邻寨在数十里内者，皆以鸡黍馈，无以应诛求。往往潜出他境劫掠所得头目私分之官府檄下督责，则缚数人应命。。